क्रिकेटर शमी के खिलाफ अपशब्दों को हटाने के लिए जल्द कदम उठाए: फेसबुक
फेसबुक के एक प्रवक्ता ने कहा, ‘‘किसी को भी कहीं भी दुर्व्यवहार का अनुभव नहीं होना चाहिए, और हम इसे अपने मंच पर नहीं चाहते हैं। हमने एक भारतीय क्रिकेटर के संबंध में दुर्व्यवहार संबंधी टिप्पणियों को हटाने के लिए तुरंत उपाय शुरू किए और हम उन लोगों के खिलाफ कार्रवाई करना जारी रखेंगे जो हमारे सामुदायिक मानकों का उल्लंघन करते हैं।’’
नयी दिल्ली: फेसबुक ने सोमवार को कहा कि उसने भारतीय क्रिकेटर मोहम्मद शमी के खिलाफ अपमानजनक टिप्पणियों को तुरंत हटाने के लिए जल्द कदम उठाये है। विश्व कप इतिहास में पाकिस्तान से पहली बार राष्ट्रीय टीम की हार के बाद शमी को सोशल मीडिया पर आलोचना का सामना करना पड़ा है। अमेरिकी कंपनी, जो खुद भारत में अभद्र भाषा से निपटने के लिए विवादों में रही है, ने कहा कि वह ‘‘उन लोगों के खिलाफ कार्रवाई करना जारी रखेगी जो इसके सामुदायिक मानकों का उल्लंघन करते हैं।’’ फेसबुक के एक प्रवक्ता ने कहा, ‘‘किसी को भी कहीं भी दुर्व्यवहार का अनुभव नहीं होना चाहिए, और हम इसे अपने मंच पर नहीं चाहते हैं। हमने एक भारतीय क्रिकेटर के संबंध में दुर्व्यवहार संबंधी टिप्पणियों को हटाने के लिए तुरंत उपाय शुरू किए और हम उन लोगों के खिलाफ कार्रवाई करना जारी रखेंगे जो हमारे सामुदायिक मानकों का उल्लंघन करते हैं।’’ प्रवक्ता ने कहा कि कंपनी ने हाल में अपनी उत्पीड़न नीति को अपडेट करने की घोषणा की है जो सभी सार्वजनिक हस्तियों के लिए सुरक्षा बढ़ाती है। उन्होंने कहा, ‘‘इसके अलावा, हमारे पास ‘हिडन वर्ड्स’ जैसे उपकरण हैं जो आपको अपमानजनक टिप्पणियों और संदेशों का अनुभव या अनुमान लगाने पर आपको सुरक्षा प्रदान करती हैं।’’ शमी हाल के समय में भारत के सर्वश्रेष्ठ तेज गेंदबाजों में से एक रहे हैं और पिछले पांच साल में उन्होंने अच्छा प्रदर्शन किया है। सोशल मीडिया पर ट्रोल करने वालों ने रविवार की रात के उनके प्रदर्शन को उनके धर्म से जोड़ा। भारत को रविवार को टी20 विश्व कप के अपने पहले मुकाबले में पाकिस्तान के हाथों 10 विकेट से शिकस्त झेलनी पड़ी। इस दौरान शमी भारत के सबसे महंगे गेंदबाज साबित हुए और उन्होंने 3.5 ओवर में 43 रन दिये। सचिन तेंदुलकर और वीरेंद्र सहवाग सहित पूर्व और मौजूदा भारतीय खिलाड़ियों ने सोमवार को तेज गेंदबाज मोहम्मद शमी का समर्थन किया।